Broj: 711-I-919-P-114-20/21-10-11

Zagreb, 21. svibnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Tatijane Vučetić kao članova Povjerenstva, na temelju članka 30. stavka 1. podstavka 1. i članka 39. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Andrije Mikulića, glavnog državnog inspektora i Mate Čička, zastupnika u Hrvatskom saboru i općinskog načelnika Općine Rugvica,** na 127. sjednici, održanoj dana 21. svibnja 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Andrije Mikulića, glavnog državnog inspektora, zbog moguće povrede članka 11. stavka 3. ZSSI-a, koja proizlazi iz prihvata poziva da dana 21. prosinca 2019.g., bez plaćanja naknade za sudjelovanje, sudjeluje u lovu na divlje svinje u lovištu Podravlje broj XIV/20, koje je u zakupu privatnog subjekta, trgovačkog društva Fermopromet d.o.o., a koje sudjelovanje ima tržišnu vrijednost veću od 500,00 kn te koje dužnosnika može dovesti u odnos zavisnosti ili kod njega stvoriti obvezu prema navedenom privatnom subjektu.**
2. **Pokreće se postupak za odlučivanje o sukobu interesa protiv dužnosnika Mate Čička, zastupnika u Hrvatskom saboru i općinskog načelnika Općine Rugvica, zbog moguće povrede članka 11. stavka 3. ZSSI-a, koja proizlazi iz prihvata poziva da dana 21. prosinca 2019.g., bez plaćanja naknade za sudjelovanje, sudjeluje u lovu na divlje svinje u lovištu Podravlje broj XIV/20, koje je u zakupu privatnog subjekta, trgovačkog društva Fermopromet d.o.o., a koje sudjelovanje ima tržišnu vrijednost veću od 500,00 kn te koje dužnosnika može dovesti u odnos zavisnosti ili kod njega stvoriti obvezu prema navedenom privatnom subjektu.**
3. **Pozivaju se dužnosnici Andrija Mikulić i Mato Čičak da u roku od 15 dana od dana primitka ove odluke dostave Povjerenstvu očitovanja na razloge pokretanja ovog postupka te na ostale navode iz obrazloženja ove odluke.**

Obrazloženje

Povjerenstvo je 29. travnja 2020. zaprimilo neanonimnu prijavu mogućeg sukoba interesa podnesenu protiv dužnosnika Andrije Mikulića, glavnog državnog inspektora i Mate Čička, zastupnika u Hrvatskom saboru i općinskog načelnika Općine Rugvica, koja je zaprimljena u knjizi ulazne pošte Povjerenstva pod brojem: 711-U-1709-P-114/20-01-2, povodom koje se vodi predmet broj P-114/20.

U prijavi se u bitnom navodi da je u novinskom članku „*Otkrivamo nepoznatu strast glavnog inspektora Mikulića. Snimljen je u lovu na veprove s Bandićevim poduzetnikom*“, objavljenom na portalu telegram.hr, navedeno kako je glavni državni inspektor Andrija Mikulić sudjelovao u lovu na komercijalnom lovištu Podravlje, što je i sam potvrdio. Nakon članka, svoje sudjelovanje potvrdio je i načelnik Općine Rugvica, Mato Čičak. U lovu je sudjelovalo još fizičkih osoba, kao i sam vlasnik tvrtke Fermopromet, Hubert Kišpal, a spomenuto lovište je u zakupu, prema službenom registru Ministarstva poljoprivrede, tvrtke Fermopromet d.o.o. U predmetnom slučaju, kako se u članku navodi, radilo se o skupnom lovu na divlje svinje za prijatelje koji nije komercijalni, što su potvrdili iz tvrtke Fermopromet d.o.o. te g. Mikulić i g. Čičak, da nisu platili. Dakle, nesporna je informacija kako nitko od dvojice dužnosnika za gostujući lov na komercijalnom lovištu nije platio, kao ni ostali sudionici lova. Što se tiče procjene cijene, g. Čičak nije znao reći koliko bi lov koštao da je bio komercijalni, tj. da se plaćao. Iz tvrtke Fermopromet su također dali sličan odgovor jer cijena prvenstveno ovisi o nivou usluga koji zahtijevaju pojedini klijenti i ne može se jednoznačno iskazati. Dakle, ovisi o odstrjelu kakve trofejne divljači, je li uključen najam oružja, lovačkih pasa, drugih asistenata, uzimaju li lovci meso sa sobom, itd. Sve to povećava cijenu. Cijena, dakle, kako se u prijavi navodi može varirati i ovisna je o brojnim faktorima. Najbliži raspon mogao bi se izvući iz cjenika odstrjela koji imaju Hrvatske šume za skupni lov na divlje svinje u državnom lovištu Podunavlje-podravlje koje se nalazi praktički u istom području kao i spomenuto komercijalno lovište u zakupu Fermoprometa. Stoga podnositelj podnosi predmetnu prijavu kako bi Povjerenstvo ispitalo jesu li prijavljeni dužnosnici u konkretnom slučaju postupili protivno odredbama članka 11. ZSSI-a.

Člankom 3. stavkom 1. podstavkom 8. ZSSI-a propisano je kako su čelnici državnih upravnih organizacija dužnosnici u smislu odredbi ZSSI-a. Člankom 5. Odluke o proglašenju Zakona o izmjenama Zakona o ustrojstvu i djelokrugu ministarstava i drugih središnjih tijela državne uprave propisano je da se članak 4. mijenja i pod točkom 7. propisuje da je jedna od državnih upravnih organizacija i Državni inspektorat. Uvidom u Registar dužnosnika, koji ustrojava i vodi Povjerenstvo, utvrđeno je da dužnosnik Andrija Mikulić od 24. rujna 2020. obnaša dužnost glavnog državnog inspektora u Državnom inspektoratu, u svom drugom mandatu, dok je istu dužnost u prethodnom mandatu obnašao od 1. travnja 2019. do 24. rujna 2020. Stoga je Andrija Mikulić na temelju obnašanja dužnosti glavnog državnog inspektora u Državnom inspektoratu obvezan postupati sukladno odredbama ZSSI-a.

Nadalje, člankom 3. stavkom 1. podstavkom 3. propisano je da su zastupnici u Hrvatskom saboru dužnosnici u smislu navedenog Zakona, dok je podstavkom 39. ZSSI-a isto propisano i za općinske načelnike. Uvidom u Registar dužnosnika utvrđeno je da Mato Čičak obnaša dužnost zastupnika u Hrvatskom saboru od 18. rujna 2020.g. te da je istu dužnost obnašao i u mandatu 2016.-2019., kao i da obnaša dužnost općinskog načelnika Općine Rugvica od 25. svibnja 2017.g. te da je istu dužnost obnašao i u mandatu 2015.-2017. Također, uvidom u privremene rezultate lokalnih izbora utvrđeno je kako je Mato Čičak na lokalnim izborima održanim 16. svibnja 2021.g. izabran u prvom krugu za novi mandat općinskog načelnika Općine Rugvica. Stoga je Mato Čičak, povodom obnašanja navedenih dužnosti, obvezan postupati sukladno odredbama ZSSI-a.

Sukladno članku 39. stavku 1. ZSSI-a Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 39. stavkom 4. ZSSI-a podnositelju prijave jamči se zaštita anonimnosti.

Povjerenstvo je radi provjere osnovanosti i vjerodostojnosti zaprimljene prijave izvršilo uvid u citirane novinske članke te zatražilo očitovanja nadležnih tijela i relevantnih subjekata u ovom slučaju.

Uvidom u novinski članak „Otkrivamo nepoznatu strast glavnog inspektora Mikulića. Snimljen je u lovu na veprove s Bandićevim poduzetnikom“, utvrđeno je kako se u istom u bitnom navodi ono što i u zaprimljenoj prijavi od 29. travnja 2020.g. U članku se još navodi kako su glavnom državnom inspektoru poslali nekoliko pitanja vezanih uz lov. Dužnosnik Andrija Mikulić je, kako se u članku navodi, potvrdio da je na poziv lovo-ovlaštenika uz cca. 40 sudionika sudjelovao u lovu na krupnu divljač i demantirao bilo kakvu povezanost s vlasnikom lovišta.

Povjerenstvo je od trgovačkog društva FERMOPROMET d.o.o. zatražilo očitovanje je li na lovištu Podravlje održan predmetni lov i kada i jesu li u njemu sudjelovali glavni državni inspektor Andrija Mikulić i općinski načelnik Općine Rugvica Mate Čičak te vlasnik trgovačkog društva FERMOPROMET d.o.o. Hubert Kišpal, je li trgovačko društvo FERMOPROMET d.o.o. u zakupu navedenog lovišta i na koji način upravlja s istim, koja je bila priroda lova i tko ga je i na koji način organizirao (tko je pozivao osobe) i financirao te koliko su iznosili ukupni troškovi lova i troškovi po sudioniku, jesu li gore dužnosnici Andrija Mikulić i/ili Mate Čičak platili sudjelovanje u navedenom lovu i koliko je inače cijena sudjelovanja u takvom lovu i po kojem cjeniku se ista određuje.

Trgovačko društvo FERMOPROMET d.o.o. je u svom očitovanju od 5. lipnja 2020.g. navelo kako je u lovištu Podravlje broj XIV/20 održan lov na divlje svinje dana 21.12.2019. a u njemu su pored ostalih četrdesetak sudionika sudjelovali i gdin Andrija Mikulić i gdin Mate Čičak. Trgovačko društvo Fermopromet d.o.o. je u zakupu lovišta Podravlje XIV/20 temeljem Ugovora o koncesiji prava lova na državnom otvorenom lovištu broj 302. Pošto je zbog opasnosti od pojave i širenja opake bolesti svinjske kuge Ministarstvo poljoprivrede svim ovlaštenicima prava lova izdalo naputak da se vrši pojačani odstrjel u smislu 50% matičnog fonda divljih svinja, priroda navedenog lova nije bio komercijalni lov, već lov koji je organizirala tvrtka Fermopromet d.o.o., a sve prema naputcima Ministarstva Poljoprivrede. Nije bilo organiziranog smještaja lovaca već je pripremljen samo ručak za sve sudionike lova, u kojem je poslužen grah, a ukupan trošak pripreme ručka je iznosio cca 500,00 kn. Odstrjelna kvota koju ima tvrtka Fermopromet doo prema lovno-gospodarskoj osnovi je u biti komercijalni lov, ako tvrtka u datom momentu može prodati isti. Navedeni lov je bio u kvoti 50 % veći nego lovno-gospodarska osnova te stoga nije imao komercijalne partnere koji će isti obaviti i platiti po nekim drugim komercijalnim uvjetima.

Na traženje Povjerenstva, Općina Rugvica je u dopisu, KLASA: 023-01/20-01/468, URBROJ: 238/26-20-2, od 19. lipnja 2020.g. navela kako Općina Rugvica, za vrijeme mandata Općinskog načelnika Mate Čička, nije stupala u poslovne odnose sa trgovačkim društvom FERMOPROMET d.o.o., niti sa Lovištem Podravlje br. XIV/20, koje je u zakupu navedenog trgovačkog društva.

Na traženje Povjerenstva, Ministarstvo poljoprivrede je dostavilo očitovanje, KLASA: 323-01/20-01/78 URBROJ: 525-11/0580-20-2 Zagreb, 8. srpnja 2020. u kojem se navodi kako je navedeno Ministarstvo donijelo Naredbu o smanjenju brojnog stanja pojedine vrste divljači (NN 115/18, u daljnjem tekstu: Naredba o smanjenju broja divljači) kojom Naredbom se radi sprječavanja ulaska i širenja, te ranog otkrivanja unosa virusa afričke svinjske kuge (ASK) u Republiku Hrvatsku, određuje smanjenje brojnog stanja divljači svinja divlja (Sus scrofa L.) na cijelom području Republike Hrvatske. Istom Naredbom između ostaloga je naređeno smanjenje brojnog stanja divljači svinja divlja (Sus scrofa L.) do biološkog minimuma odnosno 50% planiranog matičnog fonda, u onim lovištima gdje je lovnogospodarskim planom utvrđen planirani matični fond svinje divlje (Sus scrofa L.), neovisno radi li se o glavnoj ili sporednoj vrsti. Nadalje, s ciljem pojašnjenja propisanih odredbi na mrežnoj stranici Uprave za veterinarstvo i sigurnost hrane objavljena je Uputa o dostavi uzoraka podrijetlom od odstrijeljenih svinja divljih (Sus scrofa L.) u svrhu pregleda na trihinelozu i dodatna pojašnjenja odredbi Naredbe o smanjenju brojnog stanja pojedine vrste divljači.

Uvidom u Naredbu o smanjenju broja divljači utvrđeno je kako je isto propisano da se istom radi sprječavanja ulaska i širenja, te ranog otkrivanja unosa virusa afričke svinjske kuge (ASK) u Republiku Hrvatsku ovom određuje smanjenje brojnog stanja divljači svinja divlja (Sus scrofa L.) na cijelom području Republike Hrvatske. Smanjenje brojnog stanja divljači svinja divlja (Sus scrofa L.) naređuje se na slijedeći način: - do biološkog minimuma u onim lovištima gdje je lovnogospodarskim planom utvrđen planirani matični fond svinje divlje (Sus scrofa L.), neovisno radi li se o glavnoj ili sporednoj vrsti; - izlučenje svakog grla svinje divlje (Sus scrofa L.) u lovištima gdje lovnogospodarskim planom svinja divlja (Sus scrofa L.) nije utvrđena ili je utvrđena kao prolazna, povremena ili sezonska; - do biološkog minimuma utvrđenog programom zaštite divljači na površinama iz članka 11, stavka 2, točke 4. Zakona o lovstvu te - izlučenje svakog grla svinje divlje (Sus scrofa L.) s površina izvan lovišta i s površina iz članka 11. stavka 2. točaka 2. i 3. te 5. - 8. Zakona o lovstvu. Radi provedbe Naredbe dopušta se lov u lovostaji za divljač svinja divlja (Sus scrofa L.) krmača, upotreba optičkih ciljnika za noćni lov s mogućnošću elektroničkog povećavanja izvan zaštićenih područja i nakon ishođenja zapisnika veterinarskog inspektora odstrjel domaćih svinja lovačkim oružjem uz poštivanje propisanih uvjeta načina uporabe lovačkog oružja i naboja kao i za svinju divlju (Sus scrofa L.). Naredba dalje propisuje zabrane i ograničenja, kao i dužnosti lovoovlaštenika.

Člankom 6. Naredbe propisano je da Stručni nadzor nad provedbom Naredbe provodi Ministarstvo poljoprivrede, a Inspekcijski nadzor provode lovni i veterinarski inspektori te inspekcija zaštite prirode u dijelu koji se odnosi na zaštićena područja i korištenje sredstava iz članka 3. stavka 2. Naredbe.

Povjerenstvo je potom zatražilo očitovanje od Državnog inspektorata je li Držani inspektorat, u razdoblju mandata dužnosnika Andrije Mikulića, kao glavnog državnog inspektora, provodio inspekcijski postupak/postupke nad trgovačkim društvom FERMOPROMET d.o.o., i/ili nad Lovištem Podravlje br. XIV/20, koje je u zakupu navedenog trgovačkog društva. Ukoliko jest, koja je bila uloga Glavnog državnog inspektora Andrije Mikulića u istom/istima.

Državni inspektorat se očitovao dopisom, KLASA: 053-01/20-01/52, URBROJ: 443-01-02/1-20-2 od 16. srpnja 2020.g., u kojem se navodi kako su u predmetnom razdoblju obavljeni inspekcijski nadzori od strane inspekcije rada, fitosanitame inspekcije, poljoprivredne inspekcije, šumarske i lovne inspekcije, građevinske inspekcije, inspekcije zaštite prirode, sanitarne, veterinarske te inspekcije zaštite okoliša. Iz zapisnika o provedenim inspekcijskim nadzorima proizlazi da nisu utvrđene nepravilnosti u radu navedenog trgovačkog društva. U nastavku očitovanja dostavljene su pojedinosti o svakom provedenom nadzoru. U očitovanju se u konačnici navodi kako su svi inspekcijski nadzori obavljeni u skladu s Planom i programom rada Državnog inspektorata te da su inspektori u obavljanju inspekcijskih nadzora samostalni, vode postupak, donose upravne akte i poduzimaju mjere u okviru prava, obveza i ovlasti utvrđenih Zakonom (članak 54., stavak 1., Zakona o državnom inspektoratu, „Narodne novine“, br. 115/18.).

Zakonom o državnom inspektoratu („Narodne novine“ broj: 115/18.) propisano je da je Državni inspektorat središnji državni ured koji obavlja inspekcijske poslove u području: trgovine, usluga, zaštite potrošača, sigurnosti neprehrambenih proizvoda; hrane, uključujući i genetski modificiranu hranu i novu hranu, genetski modificirane organizme (u daljnjem tekstu: GMO), sprečavanja i suzbijanja zaraznih bolesti, proizvodnje i stavljanja na tržište predmeta opće uporabe, stavljanja na tržište i uporabe biocidnih proizvoda, zaštite od buke i zaštite od neionizirajućeg zračenja, ograničavanja uporabe duhanskih i srodnih proizvoda, proizvodnje, stavljanja na tržište i uporabe opasnih kemikalija te gospodarenja otrovnim kemikalijama; veterinarstva i sigurnosti hrane, što uključuje zaštitu zdravlja i dobrobiti životinja, reprodukciju, držanje, uzgoj životinja, promet i označivanje životinja, hranu i hranu za životinje, veterinarsko-medicinske proizvode, nusproizvode životinjskog podrijetla i veterinarsku zaštitu okoliša; poljoprivrede, lovstva, šumarstva, biljnog zdravstva, sredstava za zaštitu bilja, održive uporabe pesticida i ostataka pesticida; sjemena i sadnog materijala poljoprivrednog bilja, šumskog reprodukcijskog materijala, sprječavanja unošenja i širenja stranih te invazivnih stranih vrsta i upravljanja njima; ugostiteljske djelatnosti, pružanja ugostiteljskih usluga, pružanja usluga u turizmu, boravišne odnosno turističke pristojbe; rudarstva, opreme pod tlakom, energetike (elektroenergetike, toplinarstva i plinarstva, energetske učinkovitosti, ugljikovodika i geotermalnih voda za energetske svrhe, skladištenja prirodnog plina i trajnog zbrinjavanja ugljikova dioksida); rada i zaštite na radu; građenja, provedbe stručnog nadzora građenja, održavanja i uporabe građevina; zaštite okoliša, održivoga gospodarenja otpadom, zaštite zraka, zaštite od svjetlosnog onečišćenja, zaštite prirode, vodnoga gospodarstva i vode za ljudsku potrošnju.

Radom Državnog inspektorata upravlja glavni državni inspektor. Glavni državni inspektor ima zamjenika, kojeg imenuje Vlada, i pomoćnike koje raspoređuje glavni državni inspektor. Pomoćnik glavnog državnog inspektora rukovodeći je državni službenik koji koordinira inspekcijskim poslovima u odgovarajućim srodnim upravnim područjima, a za svoj rad odgovoran je glavnom državnom inspektoru. Glavni državni inspektor ujedno upravlja i središnjim uredom. Radom sektora upravljaju načelnici sektora. Radom područnih ureda upravljaju pročelnici. Radom službi upravljaju voditelji službi. Radom odjela upravljaju voditelji odjela. Radom ispostava područnog ureda upravljaju voditelji ispostave. Inspekcijske poslove iz nadležnosti Državnog inspektorata obavljaju inspektori, raspoređeni na radna mjesta u središnjem uredu, područnim uredima i ispostavama područnih ureda.

Člankom 11. stavkom 1. ZSSI-a propisano je da se darom u smislu navedenog Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju. Stavkom 3. istog članka propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja.

Slijedom navedenog, iz prikupljenih podataka i dokumentacije utvrđeno je da su dužnosnici Andrija Mikulić i Mato Čičak dana 21. prosinca 2019.g., bez plaćanja naknade za sudjelovanje, sudjelovali u lovu na divlje svinje u lovištu Podravlje broj XIV/20, koje je u zakupu privatnog subjekta, trgovačkog društva Fermopromet d.o.o. Navedeni dužnosnici u lov su pozvani od strane organizatora - trgovačkog društva Fermopromet d.o.o., zajedno sa još 40-tak sudionika. Lov je bio organiziran sukladno Naredbi Ministarstva poljoprivrede da se radi sprječavanja ulaska i širenja te ranog otkrivanja unosa virusa afričke svinjske kuge (ASK) u Republiku Hrvatsku pristupi smanjenju brojnog stanja divljači svinja divlja (Sus scrofa L.) na cijelom području Republike Hrvatske. Dakle, priroda navedenog lova nije bio komercijalni lov.

Međutim, lov je djelatnost koja, između ostalog, uz rekreativnu i drugu, ima i svoju gospodarsku funkciju. Pristup i korištenje lovišta odnosno sudjelovanje u lovu je aktivnost koja se naplaćuje (dakle ima svoju tržišnu vrijednost), odnosno koja se lovcima, kao pružena usluga, naplaćuje. Iako je predmetni lov dana 21. prosinca 2019.g. organiziran kao nekomercijalan, Naredba koju je izdalo Ministarstvo poljoprivrede obvezuje prvenstveno organizatora lova u predmetnom slučaju. Organizator je pak diskrecijski pozvao krug ljudi, kojima je na taj način omogućio da borave i love u lovištu kojim upravlja. Ovaj poziv išao je na ograničen krug ljudi i bio je zatvoren. Takav poziv organizatora može se smatrati uslugom koja je dana pozvanima, a koja je u predmetnom slučaju dana bez naknade, iako ima ekvivalent vrijednosti. Uvidom u javno dostupne podatke (cjenike lovišta) Povjerenstvo je utvrdilo kako bi tržišna vrijednost sudjelovanja u ovako organiziranom lovu nedvojbeno iznosila preko 500,00 kn po sudioniku (lovcu).

Povjerenstvo nadalje ističe kako je društvo Fermopromet d.o.o. bilo predmet, ali i u buduće može biti predmet inspekcija koje se vrše u djelokrugu nadležnosti Državnog inspektorata. Dužnosnik Andrija Mikulić rukovodi Državnim inspektoratom i kao čelnik tijela ne sudjeluje neposredno u obavljanju poslova inspekcijskog nadzora, ali je inspektorima, koji u obavljanju inspekcijskih nadzora jesu samostalni, nadređen. Državni inspektorat ustrojen je hijerarhijski te su sukladno načelu hijerarhijske podređenosti službenici dužni izvršavati naloge čelnika tijela i nadređenog službenika. Isto tako, čelnik tijela odlučuje o pravima obvezama i odgovornostima službenika u tom tijelu. Sve to, u kontekstu gore navedene pružene usluge, od strane trgovačkog društva Fermopromet d.o.o., dužnosnika Andriju Mikulića može dovesti u odnos zavisnosti ili kod njega stvoriti obvezu prema navedenom društvu.

U odnosu na dužnosnika Matu Čička, koji je na jednak način sudjelovao u predmetnom lovu kao i Andrija Mikulić, okolnost koja bi navedenog dužnosnika mogla dovesti u odnos zavisnosti ili kod njega stvoriti obvezu prema navedenom društvu ogleda se u činjenici da dužnosnik može doći u priliku da odlučuje o stupanju u poslovni odnos Općine Rugvica s navedenim trgovačkim društvom. Isto tako, kao zastupnik u Hrvatskom saboru sudjeluje u postupku donošenja zakona kojima se može utjecati na status, financijski i pravni položaj te prava i obveze predmetnog trgovačkog društva i/ili Lovišta.

Slijedom navedenog, prihvaćanje poziva da dana 21. prosinca 2019.g., bez plaćanja naknade za sudjelovanje, dužnosnici Andrija Mikulić i Mate Čičak sudjeluju u lovu na divlje svinje u lovištu Podravlje broj XIV/20, koje je u zakupu privatnog subjekta, trgovačkog društva Fermopromet d.o.o., a koje sudjelovanje ima tržišnu vrijednosti veću od 500,00 kn te koje dužnosnike može dovesti u odnos zavisnosti ili kod njih stvoriti obvezu prema navedenom privatnom subjektu, ukazuju na moguću povredu članka 11. stavka 3. ZSSI-a te je Povjerenstvo odlučilo kao u točci I. izreke ove odluke.

U postupku pred Povjerenstvom potrebno je utvrditi smatra li se primitak gore navedene usluge u konkretnoj situaciji darom u smislu članka 11. stavka 1. ZSSI-a i jesu li dužnosnici svojim postupanjem ili propustom počinili povredu članka 11. stavka 3. ZSSI-a ili eventualno povredu neke druge odredbe ZSSI-a.

Pozivaju se dužnosnici Andrija Mihulić i Mate Čičak da sukladno članku 39. stavku 3. ZSSI-a, u roku od 15 dana od dana primitka ove odluke, dostave Povjerenstvu pisano očitovanje u odnosu na razlog pokretanja ovog postupka kao i na ostale navode iz obrazloženja ove odluke te da Povjerenstvu dostave svu relevantnu dokumentaciju s kojom raspolažu.

Slijedom svega navedenog, Povjerenstvo je odlučilo kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrija Mikulić, elektroničkom dostavom
2. Dužnosnik Mato Čičak, elektroničkom dostavom
3. Podnositelj prijave, putem dostavljene e-mail adrese
4. Objava na internetskoj stranici Povjerenstva
5. Pismohrana